**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περ/ρειας Δυτικής Μακεδονίας .**

Τηλ.: **6948333636** – **6980293199**, web site: **www.eakp.gr**, email: **info@eakp.gr**

 **Κοζάνη 29/5/2025**

 **Προς: Προεδρείο Δ.Σ. Ε.Υ.Π.Σ. Περ/ρειας Δυτικής Μακεδονίας**

 **Κοιν/ση: Μέλη Ε.Υ.Π.Σ Περ/ρειας Δ. Μακεδονίας – Μ.Μ.Ε.**

**Θέμα: « Κατάθεση θεμάτων για ενσωμάτωση στην ημερήσια διάταξη στο Δ.Σ. της Ένωσης Δ. Μακεδονίας ».**

**Συνάδελφοι,** η **Ε**νωτική **Α**γωνιστική **Κ**ίνηση **Π**υροσβεστών (ΕΑΚΠ) Δυτικής Μακεδονίας , **καταθέτει τρία (3) θέματα για να συμπεριληφθούν στην ημερήσια διάταξη** για να συζητηθούν στη συνεδρίαση του Διοικητικού Συμβουλίου της Ένωσης Δ. Μακεδονίας για την 30/5/25**.**

**Θέμα 1ο:** **«Έγγραφη παρέμβαση του Διοικητικού Συμβουλίου προς την Ομοσπονδία».**

Προτείνουμε την αποστολή επίσημης παρέμβασης από το Δ.Σ. της Ένωσης προς την ΠΟΕΥΠΣ σχετικά με:

Τη συνεχιζόμενη αδράνεια ως προς τις αναγκαίες αλλαγές στον Ν. 4662/2020. Πέντε χρόνια μετά τις δεσμεύσεις της Ομοσπονδίας **για «βελτιώσεις» που θα εξανθρώπιζαν το νόμο, βασικά ζητήματα όπως η κατάργηση του αμετάθετου και η αυθαιρεσία των επιφυλακών παραμένουν άλυτα.**

Το νέο σχέδιο νόμου του Υπουργείου Κλιματικής Κρίσης και Πολιτικής Προστασίας που βρίσκεται σε δημόσια διαβούλευση από 22/05/2025, το οποίο επιτείνει την επισφάλεια των εργασιακών σχέσεων και **εισάγει την κατηγορία των Πυροσβεστών Επταετούς Θητείας (Π.Ε.Θ.) χωρίς εξετάσεις. Τροποποιεί περισσότερα από οκτώ άρθρα του Ν. 4662/2020 χωρίς να αντιμετωπίζει τα ουσιαστικά προβλήματα που έχει δημιουργήσει με την εφαρμογή του .** Το εν λόγω νομοσχέδιο αποτελεί μια ακόμη αποσπασματική και αυθαίρετη παρέμβαση σε βάρος των εργασιακών μας δικαιωμάτων **και δεν αγγίζει για ακόμη μια φορά με την τροποποίηση αυτή, το αμετάθετο και την αυθαιρεσία των επιφυλακών.**

**Θέμα 2ο: «Καταγραφή κτιριακών προβλημάτων στις Π.Υ. και Π.Κ. της Δυτικής Μακεδονίας».**

Προτείνουμε τη συστηματική καταγραφή και κατηγοριοποίηση των κτιριακών προβλημάτων σε όλες τις Πυροσβεστικές Υπηρεσίες και Κλιμάκια της Περιφέρειας. Η διαδικασία αυτή αποτελεί τη βάση για την ανάδειξη των προβλημάτων στους αρμόδιους φορείς και την απαίτηση για βελτίωση των υποδομών.

**Θέμα 3ο: «Στέγαση των Δασικών Περιπολικών Οχημάτων»**

Κατά την αντιπυρική περίοδο, τα δασικά περιπολικά επιχειρούν καθημερινά υπό δύσκολες συνθήκες. Η καταγραφή των αναγκών στέγασης των δασικών περιπολικών κρίνεται απαραίτητη. Η ανάδειξη των προβλημάτων σχετικά με την έλλειψη προστασίας από τις καιρικές συνθήκες, η ανεπαρκή κάλυψη αναγκών, σίτισης και υγιεινής του προσωπικού και η κάλυψη των βιολογικών αναγκών των συναδέλφων μας, πρέπει να αποτελεί πρώτη προτεραιότητα της Ένωσής μας. Προτείνουμε την άμεση παρέμβαση της Ένωσης προς τους αρμόδιους φορείς για τη δημιουργία κατάλληλων υποδομών.

**Ωστόσο τονίζουμε ότι η καταγραφή και μόνο των προβλημάτων, καθώς και η επικοινωνία με πολιτικούς φορείς, δεν αρκεί.** Η εμπειρία μας δείχνει ότι **χωρίς μαζικές και στοχευμένες παρεμβάσεις μέσω των κινητοποιήσεων σε τοπικό και πανελλαδικό επίπεδο, λύσεις δεν δίνονται.**

Για την Ενωτική Αγωνιστική Κίνηση Πυροσβεστών Δυτικής Μακεδονίας η συλλογική δράση είναι η δύναμή μας

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**